עקיבא צימרמן

עקיבא צימרמן (ג' בכסלו ה'תרצ"ז, 17 בנובמבר 1936 - כ"ט בניסן ה'תשע"ו, 7 במאי 2016) היה עיתונאי, סופר והיסטוריון ישראלי, החוקר בעיקר את תחום החזנות והמוזיקה היהודית.

ביוגרפיה
צימרמן נולד ב-1936 בתל אביב, למד בגימנסיה שלווה, התגייס לחיל המודיעין ושירת גם ברבנות הצבאית. לאחר שירותו הצבאי החל לעבוד כפקיד בבנק. כותב בעיתון "הצופה" יותר מחמישים שנה, בנושאים מגוונים - החל מחזנות ומוזיקה יהודית ועד לענייני השעה בפוליטיקה ובחברה. כמו כן פרסם כתבות ותגובות ב"על המשמר", "ידיעות אחרונות", "מעריב", "הארץ" ו"המודיע".

צימרמן גדל בתל אביב בתקופה שבה פרחה החזנות בעיר. מגיל צעיר נתפס צימרמן לחזנות, אך מעולם לא שר בעצמו חזנות. עם השנים פיתח צימרמן קשר הדוק עם גדולי החזנים בתל אביב ובעולם, והפך למומחה ומרצה מבוקש בנושא החזנות. צימרמן פרסם עשרות כתבות בנושא זה במגוון במות, בעיתונות ומאספים שונים, ואף פרסם ספרים שכתב בנושא.

זכה בפרס שלום עליכם לתרבות יהודית, ובפרס מטעם עיריית חיפה לספרות תורנית.

בשנת תשע"ד זכה עקיבא צימרמן בפרס עת-מול היוצא לאור על ידי מכון בן צבי. עת-מול הוא עיתון לתולדות ארץ ישראל ועם ישראל.

ספריו
 ברון יחד: מעולם החזנות והמוזיקה היהודית; העורך: יצחק אלפסי, תל אביב: ארכיון החזנות המרכזי, תשמ"ח 1988.
 שערי רון: החזנות בספרות השו"ת וההלכה; העורך: יצחק אלפסי, תל אביב: ברון יחד, תשנ"ג 1992.
 זכור אזכרנו עוד: פרשת חייו של החזן משה קוסביצקי במלאת מאה שנה להולדתו: א’ תמוז תרנ"ט - א’ תמוז תשנ"ט, תל אביב: שערי רון, תשנ"ט 1999.
 עלי עיין: מחווה לעקיבא צימרמן בהגיעו ל-ע שנים; העורך: נפתלי הרשטיק, תל אביב: מכון תל אביב לחזנות, תשס"ז. (ספר יובל: קובץ מסות ומאמרים מאת צימרמן על פיוטים, לחני תפילה, חזנות וחזנים; חלק ב: עלי שיר: מבית גנזיו של עקיבא צימרמן)
 עיר וחזניה: תולדות החזנות בוינה, תל אביב: ברון יחד, תשס"ט 2009.
 פרקים בשיר: ספר פנחס מינקובסקי, תל אביב: שערי רון, תשע"א 2011. (חלק א: כל חיבורי פינחס מינקובסקי בדפוסי צילום בעברית או ביידיש; חלק ב: מאמרים על מינקובסקי)

בעריכתו
 הרב אליעזר לאדייר, שירים ומחקרים; ערך: עקיבא צימרמן, תל אביב: שערי רון, תשס"ד 2004.
 רבקה הורביץ, יהדות רבת הפנים : ספרות והגות, הוצאת ספרים של אוניברסיטת בן-גוריון, 2002.

לקריאה נוספת
 ארכיון שמואל יוסף עגנון, צימרמן עקיבא, סיפור החזנים של עגנון בתוך "הצופה", 9.5.1987, עמוד 4, 6.
נורית גוברין, איש התיקון - דברים לזכרו של עקיבא צימרמן, בתוך: 'קריאת הדורות - ספרות עברית במעגליה', כרך ז', הוצאת כרמל ואוניברסיטת תל אביב, תשע"ט / 2019.

קישורים חיצוניים

הערות שוליים

היסטוריונים ישראלים
מוזיקולוגים ישראלים
סגל הצופה
סופרים ישראלים
בוגרי גימנסיה שלווה
חוקרי מוזיקה יהודית
ישראלים שנולדו ב-1936
ישראלים שנפטרו ב-2016